韩愈
送僧澄观
浮屠西来何施为，扰扰四海争奔驰。构楼架阁切星汉，
夸雄斗丽止者谁。僧伽后出淮泗上，势到众佛尤恢奇。
越商胡贾脱身罪，珪璧满船宁计资。清淮无波平如席，
栏柱倾扶半天赤。火烧水转扫地空，突兀便高三百尺。
影沈潭底龙惊遁，当昼无云跨虚碧。借问经营本何人，
道人澄观名籍籍。愈昔从军大梁下，往来满屋贤豪者。
皆言澄观虽僧徒，公才吏用当今无。后从徐州辟书至，
纷纷过客何由记。人言澄观乃诗人，一座竞吟诗句新。
向风长叹不可见，我欲收敛加冠巾。洛阳穷秋厌穷独，
丁丁啄门疑啄木。有僧来访呼使前，伏犀插脑高颊权。
惜哉已老无所及，坐睨神骨空潸然。临淮太守初到郡，
远遣州民送音问。好奇赏俊直难逢，去去为致思从容。